Document ID: 32014D0463

A BIZOTTSÁG VÉGREHAJTÁSI HATÁROZATA
(2014. július 14.)
a Schizochytrium sp. mikroalgából nyert olajnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozataláról, valamint a 2003/427/EK és a 2009/778/EK határozat hatályon kívül helyezéséről
(az értesítés a C(2014) 4670. számú dokumentummal történt)
(Csak az angol nyelvű szöveg hiteles)
(2014/463/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
A 2003/427/EK bizottsági határozat (2) megállapította a Schizochytrium sp. mikroalgából nyert olaj specifikációját és engedélyezte forgalomba hozatalát különböző élelmiszerekben bizonyos legnagyobb használati koncentrációk meghatározásával. A Schizochytrium sp. mikroalgából nyert olaj felhasználási céljainak kiterjesztetéséről első alkalommal a 2009/778/EK bizottsági határozat (3) rendelkezett.
(2)
2013. január 16-án a DSM Nutritional Products a Schizochytrium sp. mikroalgából nyert olaj élelmiszer-összetevőként való használatának kiterjesztésére vonatkozó kérelmet nyújtott be az Egyesült Királyság illetékes hatóságaihoz. A DSM Nutritional Products 2012. június 30-i keltezésű szerződéssel felvásárolta a Martek Biosciences vállalatot, a korábbi határozatok címzettjét.
(3)
2013. április 29-én az Egyesült Királyság illetékes élelmiszer-értékelő testülete közzétette előzetes értékelő jelentését. A jelentésben arra a következtetésre jutott, hogy a nevezett algaolaj felhasználási céljainak kiterjesztése megfelel a 258/97/EK rendelet 3. cikke (1) bekezdésében az új élelmiszerekre előírt feltételeknek.
(4)
A Bizottság az előzetes értékelő jelentést 2013. július 9-én továbbította a többi tagállam számára.
(5)
A 258/97/EK rendelet 6. cikke (4) bekezdésének első albekezdésében meghatározott hatvannapos időszak alatt indokolt kifogásokat emeltek. Különösen a dokozahexaénsav (DHA) fokozott bevitelével kapcsolatban emeltek kifogásokat. A 258/97/EK rendelet 7. cikke (1) bekezdésének megfelelően bizottsági végrehajtási határozatot kell hozni, amely az indokolt kifogásokkal érdemben foglalkozik. Következésképpen a kérelmező módosította a kérelmet az étrend-kiegészítőkben található DHA maximális koncentrációja tekintetében. E változtatás és a kérelmező által nyújtott kiegészítő információk enyhítették a fenti aggályokat a tagállamok és a Bizottság megelégedésére.
(6)
A 2002/46/EK európai parlamenti és tanácsi irányelv (4) meghatározza az étrend-kiegészítőkre vonatkozó követelményeket. Az Európai Parlament és a Tanács 1925/2006/EK rendelete (5) meghatározza a vitaminok, ásványi anyagok és bizonyos egyéb anyagok élelmiszerekhez történő hozzáadására vonatkozó követelményeket. Az Európai Parlament és a Tanács 2009/39/EK irányelve (6) meghatározza a különleges táplálkozási célokat szolgáló élelmiszerekre vonatkozó követelményeket. A Bizottság 96/8/EK irányelve (7) meghatározza a testtömeg-csökkentésre szolgáló, csökkentett energiatartalmú étrendben történő felhasználásra szánt élelmiszerekre vonatkozó követelményeket. A Schizochytrium sp. mikroalgából nyert olaj felhasználását az említett jogi szabályozásban meghatározott követelmények sérelme nélkül engedélyezni kell.
(7)
A jogi egyértelműség érdekében a 2003/427/EK és a 2009/778/EK határozatot hatályon kívül kell helyezni, és helyükbe e határozatnak kell lépnie.
(8)
A 2003/427/EK és a 2009/778/EK határozattal engedélyezett algaolajjal lényegében egyenértékű összetevők forgalomba hozataláról a 258/97/EK rendelet 5. cikke szerint a Bizottságnak már benyújtott értesítések továbbra is érvényesek maradnak.
(9)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az I. mellékletben meghatározott Schizochytrium sp. mikroalgából nyert olaj forgalomba hozható az Unióban új élelmiszer-összetevőként a II. mellékletben meghatározott felhasználási célokra, legfeljebb az ott meghatározott koncentrációban, a 2002/46/EK irányelvben, az 1925/2006/EK rendeletben és a 96/8/EK irányelvben megállapított rendelkezések sérelme nélkül.
2. cikk
Az e határozat által engedélyezett, Schizochytrium sp. mikroalgából nyert olajat tartalmazó élelmiszerek csomagolásán az alábbi megjelölést kell feltüntetni: „Schizochytrium sp. mikroalgából nyert olaj”.
3. cikk
A 2003/427/EK és a 2009/778/EK határozat hatályát veszti.
4. cikk
E határozatnak a DSM Nutritional Products (6480 Dobbin Road, Columbia, MD 21045, USA) a címzettje.
Kelt Brüsszelben, 2014. július 14-én.

Labels: 0
3
17
6